钦定古今图书集成/方舆汇编/边裔典/第122卷 > 贾谊新书 > 《解县》
## 钦定古今图书集成/方舆汇编/边裔典/第122卷 > 贾谊新书 > 《解县》

天下之势方倒县，窃愿陛下省之也。凡天子者，天下
之首也，何也？上也。蛮夷者，天下之足也，何也？下也。蛮
夷征令，是主上之操也；天子共贡，是臣下之礼也。足
反居上，首顾居下，是倒县之势也。天下倒县，莫之能
解，犹谓国有人乎？非特倒县而已也。又类躄且病痱。
夫躄者一面病，痱者一方痛。今西为上流，东为下流，
故陇西为上，东海为下，则北境一倒也。西郡、北郡虽
有长爵，不轻得复；五尺已上，不轻得息，苦甚矣。中地
左戍，延行数千里，粮食馈饟至难矣。斥候者望烽燧
而不敢卧，将吏戍者，或介胄而睡，而匈奴欺侮侵掠，
未知息时，于焉信威广德甚难。臣故曰：“一方病矣，医
能治之，而上弗肯使也，天下倒县甚”苦矣，窃为陛下
惜之。进谏者类以为是困不可解也，无具甚矣。陛下
肯幸听臣之计，请陛下举中国之祸而从之匈奴，中
国乘其岁而富彊，匈奴伏其辜而残亡，系单于之颈
而制其命，伏中行说而笞其背，举匈奴之众，唯上之
令，杀之乎，生之乎？次也。陛下威严大信，德义广远，据
天下而必固称高号，诚所宜俛视中国，远望四夷，莫
不如志矣。然后退斋三日，以报高庙，令天下无愚智。
男女皆曰：“皇帝果大圣也，胡忍以陛下之明，承天下
之资，而久为戎人欺傲若此？可谓国无人矣。”